INFORMÁCIA

o procese výberu audítorskej spoločnosti na audit VšZP za rok 2000.

	Vláda SR svojím uznesením č.624 z 3.7.2001 v bode B.2 uložila: “predložiť vláde informáciu o procese výberu audítorskej spoločnosti na audit Všeobecnej zdravotnej poisťovne", s termínom do 20. júla 2001. 

	VšZP na základe uznesenia NR SR č.1220 z 15.12.2000 v súlade so zákonom o verejnom obstarávaní NR SR č.263/99 Z.z. zaslala VšZP listom zo dňa 7.5.2001 do Vestníka verejného obstarávania Oznámenie o vyhlásení metódy verejného obstarávania – verejnej súťaže na audítorskú činnosť, overenie finančnej a majetkovej situácie a overenie účtovnej závierky za rok 2000. Oznámenie bolo uverejnené v 21. čísle Vestníka pod číslom 03722-MSS. Požiadavka NR SR definovaná ako “medzinárodný audit” bola zapracovaná do jedného z kritérií hodnotenia ponúk “skúsenosti uchádzača s výkonom audítorskej činnosti podľa medzinárodných účtovných štandardov”, a v ďalšej podmienke, ktorá určovala, že overenie účtovnej závierky je potrebné vykonať podľa slovenských právnych predpisov a medzinárodných účtovných štandardov. 
	Na oznámenie reagovali nasledovní štyria uchádzači, ktorí si na základe písomnej ponuky prevzali súťažne podklady.
1.	KPMG Slovensko s.r.o., Prievozská 6/A, Bratislava,
2.	Deloitte&Touche, Prievozská 12, Bratislava,
3.	KREDIT AUDIT s.r.o., Prievozská 14, Bratislava,
4.	ARTHUR ANDERSEN k.s., Panská 14, Bratislava.
V lehote na predkladanie ponúk stanovenej v oznámení, do 9.7.2001, predložili svoje ponuky len dvaja uchádzači:
KPMG Slovensko s.r.o., Prievozská 6/A, Bratislava,
KREDIT AUDIT s.r.o., Prievozská 14, Bratislava,

	Dňa 10.7.2001 komisia menovaná riaditeľom VšZP na vyhodnotenie ponúk vyhodnotila splnenie podmienok účasti uchádzačov. Z dôvodu, že ani jedna z podaných ponúk nezodpovedala podmienkam uvedeným v oznámení o verejnej súťaži, a v súťažných podkladoch, VšZP v súlade s §37 ods.1 písm. b) zákona č.263/99 Z.z. o verejnom obstarávaní v znení neskorších predpisov zrušila vyhlásenú verejnú súťaž. 

	VšZP bude postupovať ďalej v súlade so zákonom o verejnom obstarávaní ďalšou formou verejného obstarávania.

V Bratislave, 17.7.2001